**Festivalis ,,Muzika kviečia kiekvieną‘‘**

Klaipėdos S. Šimkaus konservatorija vykdo II-ąjį vaikų ir jaunimo festivalį ,,Muzika kviečia kiekvieną‘‘. Festivalio tikslas – apjungti Vakarų regiono muzikos ir meno mokyklų, bendrojo ugdymo bei neformalaus ugdymo įstaigų vaikus ir jaunimą bendrai muzikinei veiklai.

Festivalis vykdomas 3 etapais. Pirmojo etapo metu konservatorijos pedagogų komanda važinėjosi po įvairias regiono mokyklas, kuriose vyko gabiausiųjų vaikų atranka į II – ąjį festivalio etapą. Tauragės apskrities muzikos ir meno mokyklų mokinių I-ojo etapo atranka vyko Tauragės muzikos mokyklos aktų salėje 2016 m. lapkričio mėnesį. Pagėgių meno ir sporto mokyklai atstovavo : pianistė Iveta Steponavičiūtė (mokytoja M. Dvarvitene), kamerinis duetas – Rokas Kondrotas (vokalas) ir Iveta Steponavičiūtė (fortepijonas) (mokytojos R. Pilkionienė ir

M. Dvarvitene) bei merginų vokalinis ansamblis (mokytoja R.Pilkionienė, koncertmeisterė E.Norkienė). Visi Pagėgių atlikėjai buvo pakviesti į II –ąjį festivalio etapą.

II –asis etapas vyko kovo 21 d. Klaipėdoje. Iš ryto mokytojai ir mokiniai dalyvavo Rostoko (Vokietija) muzikos akademijos dainavimo dėstytojos, operos solistės Auksės Marijos Petroni meistriškumo paskaitoje, kuri vyko Klaipėdos universiteto Menų fakultete. Vėliau meistriškumo pamokos vyko Klaipėdos Stasio Šimkaus konservatorijoje su chorinio dainavimo mokytoja J.Vyšniauskiene, vokalo moktoja R.Ramoniene bei fortepijono mokytoja B.Vaišiene. Po pietų vyko repeticijos ir koncertas, kuriame koncertavo Tauragės, Gargždų ir Pagėgių meno bei muzikos mokyklų jaunieji atlikėjai. Pagėgiškė pianistė I.Steponavičiūtė atliko G.Kuprevičiaus. Preliudą‘‘, fortepijoninis duetas – I. Steponavičiūtė ir K.Gudavičiūtė pagrojo A.Petrovo ,,Jūrų velnią‘‘, R.Kondrotas padainavo dainą ,,Skaičiuotės‘‘, jam akompanavo I.Steponavičiūtė, o vokalinis merginų ansamblis atliko dainą ,,Dream a Little Dream of Me‘‘. Po koncerto pagėgiškiai gavo daug sveikinimų ir pagirų iš konservatorijos pedagogų už laisvą ir šiltą mokyklos pristatymą , įdomią programą, atlikėjų meistriškumą ir artistiškumą.

Rugpjūčio mėnesio pabaigoje vyks III – iasis fetivalio etapas. Tai bus 3 dienų kūrybinė stovykla, kurioje vaikai muzikuos su žinomais Lietuvos atlikėjais ir ruošis baigiamajam festivalio koncertui, kuris vyks 2017 m. lapkričio mėnesį Klaipėdos koncertų salėje.

Esame dėkingi Klaipėdos S.Šimkaus konservatorijai už puikų projektą, džiaugiamės įsitraukę į nuostabią kūrybinę veiklą.

Evelina Norkienė

Pagėgių savivaldybės meno ir sporto mokyklos direktorė